ศาลอนุมัติประกันตัวพิงกี้ สาวิกา วงเงินประกัน 5 ล้านบาท ตั้งเงื่อนไขห้ามออกนอกประเทศ
ผู้สื่อข่าวรายงานว่า ศาลอาญาได้มีคำสั่งอนุญาตให้ปล่อยตัวชั่วคราว นางสาวสาวิกา ไชยเดช จำเลยที่ 7 ในคดี Forex-3D ตีวงเงินราคาประกัน 5 ล้านบาท หลังจากทนายความได้ยื่นคำร้องต่อศาลอาญา เพื่อขอปล่อยชั่วคราวในชั้นพิจารณาคดี พร้อมกับยื่นคำร้องเสนอหลักทรัพย์แคชเชียร์เช็ค 5 ล้านบาทให้ศาลพิจารณา ซึ่งศาลอาญาพิจารณาแล้วเห็นว่า จำเลยได้ยืนยันในชั้นตรวจพยานหลักฐานว่าเป็นเพียงนักลงทุน โดยเสนอพยาน 8 ปาก และเสนอวางเงินสด 5 ล้านบาทเป็นหลักประกัน จึงอนุญาตให้ประกันตัวและกำหนดเงื่อนไข ห้ามเดินทางออกนอกราชอาณาจักร หากเปลี่ยนถิ่นที่อยู่ให้แจ้งต่อศาลภายใน 7 วันและให้รายงานตัวต่อศาลทุกเดือนจนกว่าจะมีเหตุเปลี่ยนแปลงและต้องแจ้งสำนักงานตรวจคนเข้าเมืองทราบด้วย จากนั้นจึงออกหมายปล่อยไปยังเรือนจำทัณฑสถานหญิงทันที